Forslag til RÅDETS AFGØRELSE om indgåelse af rammeaftalen mellem Den Europæiske Union og dens medlemsstater på den ene side og Den Socialistiske Republik Vietnam på den anden side om et alsidigt partnerskab og samarbejde /* COM/2013/0924 final - 2013/0440 (NLE) */





BEGRUNDELSE I maj 2007 bemyndigede Rådet Kommissionen til at føre forhandlinger om en rammeaftale med Vietnam om partnerskab og samarbejde, i det følgende benævnt "aftalen", på baggrund af bemyndigelsen fra november 2004 til at føre forhandlinger med Thailand, Indonesien, Singapore, Filippinerne, Malaysia og Brunei. Der blev indledt forhandlinger med Vietnam i Hanoi i november 2007. Begge parter paraferede aftalen i Bruxelles den 4. oktober 2010. Partnerskabs- og samarbejdsaftalen blev undertegnet i Bruxelles den 27. juni 2012. Partnerskabs- og samarbejdsaftalen med Vietnam afløser de nuværende rammer i aftalen fra 1995 mellem Det Europæiske Fællesskab og Vietnam og samarbejdsaftalen fra 1980 mellem Det Europæiske Fællesskab og medlemmerne af Sammenslutningen af Stater i Sydøstasien (ASEAN), som i 1999 blev udvidet til også at omfatte Vietnam. Partnerskabs- og samarbejdsaftalen med Vietnam er et vigtigt skridt mod EU's øgede politiske og økonomiske engagement i Sydøstasien. Den indeholder EU’s politiske standardbestemmelser om menneskerettigheder, Den Internationale Straffedomstol, masseødelæggelsesvåben, håndvåben og lette våben og bekæmpelse af terrorisme. Partnerskabs- og samarbejdsaftalen styrker det sektorspecifikke samarbejde inden for en bred vifte af politikområder som f.eks. beskatning, migration, sundhed, miljø, klimaforandringer, energi, uddannelse og kultur, arbejdsmarkedsforhold, beskæftigelse og sociale anliggender, videnskab og teknologi samt transport. Den berører også retligt samarbejde, hvidvaskning af penge og finansiering af terrorisme, organiseret kriminalitet og korruption, og dækker områder, som er særlig relevante for Vietnam, f.eks. samarbejde om menneskerettigheder og retsstaten, krigsaffald og forebyggelse af naturkatastrofer. Aftalen danner grundlag for et mere effektivt engagement fra EU's og EU-medlemsstaternes side i Vietnam inden for udvikling, handel og økonomi og vil lette indgåelsen af en frihandelsaftale med Vietnam. Indgåelsen af partnerskabs- og samarbejdsaftalen er i overensstemmelse med EU's mål om at skabe en vidtspændende og sammenhængende økonomisk og politisk ramme for forbindelserne mellem EU og ASEAN-landene. Kommissionen bemærker, at Rådets afgørelse nr. 2012/272/EU om undertegnelse af partnerskabs- og samarbejdsaftalen med Filippinerne er genstand for sag C-377/12 ved Domstolen: Kommissionen anmodede Domstolen om at annullere denne afgørelse, for så vidt som Rådet havde tilføjet retsgrundlag vedrørende transport (artikel 91 og 100 i TEUF), tilbagetagelse (artikel 79, stk. 3, i TEUF) og miljø (artikel 191, stk. 4, i TEUF). Rådets afgørelse nr. 2012/279/EU om undertegnelse af partnerskabs- og samarbejdsaftalen med Vietnam rejser tilsvarende de samme juridiske spørgsmål som Rådets afgørelse nr. 2012/272EU om undertegnelse af partnerskabs- og samarbejdsaftalen med Filippinerne. Sag C-377/12 er derfor også relevant for forslaget til Rådets afgørelse om indgåelse af partnerskabs- og samarbejdsaftalen med Vietnam. Dette forslag til Rådets afgørelse om indgåelse af partnerskabs- og samarbejdsaftalen med Vietnam er baseret på artikel 207, 209 og 218, stk. 6, med forbehold af Domstolens afgørelse i sag C-377/12. Kommissionen gør Rådet opmærksom på betragtningen i aftalen vedrørende Det Forenede Kongeriges, Irlands og Danmarks særlige stilling i henhold til protokol 21 og 22 i traktaterne. Tilføjelsen af denne betragtning skyldes alene baggrunden for denne tekst. Afhængigt af resultatet af sag C-377/12, som i øjeblikket behandles af Domstolen, skal betragtningen måske udgå eller omformuleres på et senere tidspunkt. Det er Kommissionens holdning, at så længe der ikke er truffet en afgørelse i denne sag, kan proceduren for indgåelse af aftalen ikke afsluttes. 2013/0440 (NLE) Forslag til RÅDETS AFGØRELSE om indgåelse af rammeaftalen mellem Den Europæiske Union og dens medlemsstater på den ene side og Den Socialistiske Republik Vietnam på den anden side om et alsidigt partnerskab og samarbejde RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 207 og 209 sammenholdt med artikel 218, stk. 6, litra a), under henvisning til forslag fra Europa-Kommissionen, under henvisning til godkendelse fra Europa-Parlamentet og ud fra følgende betragtninger: (1) I overensstemmelse med Rådets afgørelse nr. 2012/279/EU[1] blev rammeaftalen mellem Den Europæiske Union og dens medlemsstater på den ene side og Den Socialistiske Republik Vietnam på den anden side om et alsidigt partnerskab og samarbejde undertegnet den 27. juni 2012 med forbehold af senere indgåelse. (2) Aftalen bør godkendes på Den Europæiske Unions vegne — VEDTAGET DENNE AFGØRELSE: Artikel 1 Rammeaftalen mellem Den Europæiske Union og dens medlemsstater på den ene side og Den Socialistiske Republik Vietnam på den anden side om et alsidigt partnerskab og samarbejde godkendes hermed på Unionens vegne. Teksten til aftalen er knyttet til denne afgørelse. Artikel 2 Unionens højtstående repræsentant for udenrigsanliggender og sikkerhedspolitik varetager formandskabet for det blandede udvalg, jf. aftalens artikel 52. Afhængigt af emnet er Unionen henholdsvis Unionen og medlemsstaterne repræsenteret i det blandede udvalg. Artikel 3 Formanden for Rådet udpeger den person, der er beføjet til på Den Europæiske Unions vegne at foranstalte den notifikation, der er omhandlet i aftalens artikel 63, stk. 1. Artikel 4 Denne afgørelse træder i kraft på dagen for vedtagelsen. Den offentliggøres i Den Europæiske Unions Tidende. Udfærdiget i Bruxelles, den […]. På Rådets vegne Formand [1] EUT L 137 af 26.5.2012, s. 1.